b'\n_START_ARTICLE_\nHusaariapina\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nHusaariapina kasvaa 70\xe2\x80\x9490 senttimetri\xc3\xa4 pitk\xc3\xa4ksi, ja h\xc3\xa4nt\xc3\xa4 on samanmittainen. Koiras painaa 7\xe2\x80\x9313 kilogrammaa, naaras 4\xe2\x80\x937 kg. Selk\xc3\xa4puoli on punaruskea, vatsa vaaleampi.\n_START_SECTION_\nLevinneisyys\n_START_PARAGRAPH_\nHusaariapinoita tavataan L\xc3\xa4nsi- ja Keski-Afrikassa Senegalista Etiopiaan ja Tansaniaan asti.\n_START_SECTION_\nElintavat ja lis\xc3\xa4\xc3\xa4ntyminen\n_START_PARAGRAPH_\nHusaariapinoita on vaikea l\xc3\xa4hesty\xc3\xa4. Viekkaat ja vauhkot el\xc3\xa4imet pakenevat heti n\xc3\xa4hdess\xc3\xa4\xc3\xa4n ihmisen. Husaariapinoiden nopeudeksi on mitattu 55 kilometri\xc3\xa4 tunnissa._NEWLINE_Husaariapinat kehittyv\xc3\xa4t nopeasti ja lis\xc3\xa4\xc3\xa4ntyv\xc3\xa4t nuorempina kuin mik\xc3\xa4\xc3\xa4n muu vanhan maailman apinalaji. Naaraat saavuttavat sukukypsyyden kaksi- ja puolivuotiaina ja synnytt\xc3\xa4v\xc3\xa4t kolmivuotiaina. Poikaset selvi\xc3\xa4v\xc3\xa4t omillaan puolivuotiaina, mutta emot imett\xc3\xa4v\xc3\xa4t niit\xc3\xa4 vuoden ik\xc3\xa4isiksi asti. Emot parittelevat ja synnytt\xc3\xa4v\xc3\xa4t uuden poikasen joka vuosi. Emo voi samaan aikaan olla tiineen\xc3\xa4, imett\xc3\xa4\xc3\xa4 poikasta ja huolehtia vallattomasta pennusta. Husaariapinaemojen joukossa on niin ylihuolehtivia kuin huolettomiakin. Ne j\xc3\xa4tt\xc3\xa4v\xc3\xa4t hyvinkin nuoria poikasia muiden naaraiden kaittaviksi siksi aikaa kun itse sy\xc3\xb6v\xc3\xa4t, mutta jos toinen naaras l\xc3\xa4hestyy poikasta pyyt\xc3\xa4m\xc3\xa4tt\xc3\xa4, antaa emo tunkeilijalle hiljaisen varoituksen avaamalla suunsa._NEWLINE_Vaikka husaariapinat ovat vankeudessa el\xc3\xa4neet yli 20-vuotiaiksi, on vapaudessa el\xc3\xa4neen husaariapinalauman keskim\xc3\xa4\xc3\xa4r\xc3\xa4inen elinik\xc3\xa4 noin nelj\xc3\xa4 vuotta. Apinat sy\xc3\xb6v\xc3\xa4t pihkaa ja puiden turvonneissa piikeiss\xc3\xa4 majailevia muurahaisia sek\xc3\xa4 hein\xc3\xa4sirkkoja ja muita hy\xc3\xb6nteisi\xc3\xa4._NEWLINE_Useimmat k\xc3\xa4delliset nukkuvat yhdess\xc3\xa4 puiden oksilla, mutta husaariapinat nukkuvat yksin ja vaihtavat y\xc3\xb6puuta joka ilta, kenties h\xc3\xa4m\xc3\xa4t\xc3\xa4kseen leopardeja ja muita petoja. Husaariapinat tekev\xc3\xa4t laajempia sy\xc3\xb6ntiretki\xc3\xa4 (noin kuusi kilometri\xc3\xa4 p\xc3\xa4iv\xc3\xa4ss\xc3\xa4) suuremmilla reviireill\xc3\xa4 (noin 4000 hehtaaria) kuin muut samankokoiset k\xc3\xa4delliset. Yleens\xc3\xa4 noin 20 naaraasta ja n\xc3\xa4iden j\xc3\xa4lkel\xc3\xa4isist\xc3\xa4 sek\xc3\xa4 yhdest\xc3\xa4 liki sivullisesta uroksesta koostuvaa laumaa johtaa t\xc3\xa4ysikasvuinen naaras, joka painaa keskim\xc3\xa4\xc3\xa4rin viisi kiloa ja on noin puolet uroksen koosta._NEWLINE_Koska husaariapinat ovat varsin alttiita luonnonolojen vaihteluille, ne tuskin selvi\xc3\xa4v\xc3\xa4t uusista, ihmisten aiheuttamista uhista._NEWLINE_Husaariapina on ihmisen lis\xc3\xa4ksi toinen k\xc3\xa4dellinen, joka alkaa hikoilla liikkuessaan.'